Tre unge mænd fra Mariager-området blev torsdag aften afbrudt i tyveri fra brandtomten efter SuperBrugsen.

Tre unge mænd - to i begyndelsen af 20'erne og en i teenageårene - blev torsdag aften afsløret i tyveri, da de fra brandtomten efter SuperBrugsen i Mariager stjal spiritus, vin og andet alkohol. - Man kan kalde dem en anderledes slags skraldere. De stjal 29 flasker spiritus, seks flasker vin, 30 dåseøl, en flaske champagne og tre flasker alkoholsodavand, fortæller vagtchef ved Nordjyllands Politi Carsten Kjær. Det var en forbipasserende der tilfældigt opdagede de tre unges forehavende og tilkaldte politiet. - Det vil jo ikke kunne sælges igen, men det er stadig nogens ejendom, så den går ikke, siger vagtchefen.